Απόφαση της Επιτροπής

της 4ης Μαρτίου 2004

για έγκριση των δοκιμών για την ανίχνευση αντισωμάτων κατά της βρουκέλλωσης των βοοειδών στο πλαίσιο της οδηγίας 64/432/ΕΟΚ του Συμβουλίου

[κοινοποιηθείσα υπό τον αριθμό Ε(2004) 654]

(Κείμενο που παρουσιάζει ενδιαφέρον για τον ΕΟΧ)

(2004/226/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών(1), και ιδίως το άρθρο 6 παράγραφος 2 στοιχείο β),

Εκτιμώντας τα ακόλουθα:

(1) H απόφαση 2000/330/ΕΚ της Επιτροπής, της 18ης Απριλίου 2000, για την έγκριση των δοκιμών για την ανίχνευση αντισωμάτων κατά της βρουκέλλωσης των βοοειδών στο πλαίσιο της οδηγίας 64/432/ΕΟΚ του Συμβουλίου(2), έχει τροποποιηθεί κατά τρόπο ουσιαστικό(3). Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση της εν λόγω απόφασης.

(2) Τα βοοειδή που προορίζονται για τις ενδοκοινοτικές συναλλαγές πρέπει, όσον αφορά τη βρουκέλλωση των βοοειδών να προέρχονται από εκμετάλλευση η οποία είναι επίσημα απαλλαγμένη από τη βρουκέλλωση των βοοειδών και επιπλέον να υφίστανται δοκιμή εντός 30 ημερών πριν από την αποστολή με τη χρησιμοποίηση είτε της δοκιμής οροσυγκόλλησης ή οποιασδήποτε άλλης δοκιμής εγκεκριμένης από τις διαδικασίες της μόνιμης επιτροπής για την τροφική αλυσίδα και την υγεία των ζώων μετά από την έγκριση των σχετικών πρωτοκόλλων.

(3) Σύμφωνα με το άρθρο 16 της οδηγίας 64/432/ΕΟΚ, η Επιτροπή, σύμφωνα με τις διαδικασίες του άρθρου 17 και βάσει της γνώμης της μόνιμης επιτροπής για την τροφική αλυσίδα και την υγεία των ζώων πρέπει να προβαίνει σε ενημέρωση και, αν είναι αναγκαίο, σε τροποποίηση των παραρτημάτων Β, Γ και Δ (κεφάλαιο ΙΙ) για την προσαρμογή τους στις επιστημονικές εξελίξεις.

(4) Η Επιτροπή έλαβε την τελική έκθεση της επιστημονικής επιτροπής για την υγεία και την ορθή μεταχείριση των ζώων σχετικά με την τροποποίηση των παραρτημάτων τεχνικού χαρακτήρα της οδηγίας 64/432/ΕΟΚ, για να ληφθούν υπόψη οι επιστημονικές εξελίξεις όσον αφορά τη φυματίωση των βοοειδών, τη βρουκέλλωση των βοοειδών και την ενζωοτική λεύκωση των βοοειδών(4).

(5) Στην έκθεση αυτή, η επιστημονική επιτροπή συνιστά την κατά προτίμηση χρήση των δοκιμών ELISA, τη δοκιμή σύνδεσης του συμπληρώματος και τις δοκιμές βρουκελλικού αντιγόνου εντός ρυθμιστικού διαλύματος, για την ανίχνευση αντισωμάτων κατά της βρουκέλλωσης των βοοειδών, που διενεργούνται μεταξύ άλλων σε δείγματα αίματος που λαμβάνονται από μεμονωμένα βοοειδή. Οι συνιστώμενες διαδικασίες ευθυγραμμίζονται με τα διεθνώς αναγνωρισμένα πρότυπα που θεσπίζονται από το εγχειρίδιο προτύπων για τις διαγνωστικές δοκιμές και τα εμβόλια, τρίτη έκδοση του 1996, του διεθνούς γραφείου επιζωοτιών (ΔΓΕ).

(6) Τον Αύγουστο του 2001 το διεθνές γραφείο επιζωοτιών δημοσίευσε την τέταρτη έκδοση του 2000 του εν λόγω εγχειριδίου, η οποία περιλαμβάνει ορισμένες τροποποιήσεις στην περιγραφή των δοκιμών για τη βρουκέλωση.

(7) Κατέστη συνεπώς αναγκαία η τροποποίηση του παραρτήματος Γ της οδηγίας 64/432/ΕΟΚ προκειμένου να καθοριστούν διαδικασίες δοκιμών εφαρμόσιμες για σκοπούς επιτήρησης και για εμπορικούς σκοπούς εντός της Κοινότητας, οι οποίες να ανταποκρίνονται όσο το δυνατό περισσότερο στα πρότυπα του ΔΓΕ λαμβάνοντας παράλληλα υπόψη τις συμβουλές της επιστημονικής επιτροπής και των εθνικών εργαστηρίων αναφοράς των κρατών μελών, τα οποία συνεργάζονται στο πλαίσιο του δικτύου της Ευρωπαϊκής Ένωσης των εθνικών εργαστηρίων αναφοράς για τη βρουκέλλωση.

(8) Θεωρείται ενδεδειγμένο να αναγνωρίζονται για σκοπούς πιστοποίησης τα αποτελέσματα των δοκιμών για τη βρουκέλλωση, τα οποία προκύπτουν από τη χρήση των δοκιμών ELISA, της δοκιμής σύνδεσης του συμπληρώματος και των δοκιμών βρουκελλικού αντιγόνου εντός ρυθμιστικού διαλύματος, εάν οι δοκιμές διενεργούνται σύμφωνα με τα εγκεκριμένα πρωτόκολλα σε δείγματα αίματος που λαμβάνονται από μεμονωμένα προσδιορισμένα βοοειδή εντός των 30 ημερών πριν από την πιστοποίηση των ζώων που προορίζονται για τις ενδοκοινοτικές συναλλαγές.

(9) Ως εκ τούτου, εν αναμονή της ενημέρωσης του τεχνικού παραρτήματος Δ (κεφάλαιο ΙΙ) σύμφωνα με το άρθρο 16 της οδηγίας 64/432/ΕΟΚ, οι δοκιμές ELISA, όπως προσδιορίζονται στην έκθεση της επιστημονικής επιτροπής, η δοκιμή σύνδεσης του συμπληρώματος και οι δοκιμές βρουκελλικού αντιγόνου εντός ρυθμιστικού διαλύματος, όπως ορίζονται στο παράρτημα Γ της εν λόγω οδηγίας, πρέπει να εγκρίνονται για τη δοκιμή όσον αφορά τη βρουκέλλωση για σκοπούς πιστοποίησης, όπως προβλέπεται στο άρθρο 6 παράγραφος 2 στοιχείο β) και στο κτηνιατρικό πιστοποιητικό στο παράρτημα ΣΤ υπόδειγμα 1.

(10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η δοκιμή σύνδεσης του συμπληρώματος, οι δοκιμές βρουκελλικού αντιγόνου εντός ρυθμιστικού διαλύματος και οι δοκιμές ELISA οι οποίες εκτελούνται όπως προβλέπεται στο παράρτημα Γ της οδηγίας 64/432/ΕΟΚ εγκρίνονται για σκοπούς πιστοποίησης.

Άρθρο 2

Στην περίπτωση που χρησιμοποιείται, για τους σκοπούς που αναφέρονται στο άρθρο 6 παράγραφος 2 στοιχείο β) της οδηγίας 64/432/ΕΟΚ, δοκιμή που αναφέρεται στο άρθρο 1 της παρούσας οδηγίας, η δοκιμή προσδιορίζεται στη στήλη "Δοκιμή" των πινάκων στο σημείο 3 δεύτερο εδάφιο και στο σημείο 5 του τμήματος Α στο παράρτημα ΣΤ υπόδειγμα 1 (υγειονομικό πιστοποιητικό) της οδηγίας 64/432/ΕΟΚ.

Άρθρο 3

Η απόφαση 2000/330/ΕΚ καταργείται.

Οι αναφορές στην καταργούμενη απόφαση θεωρούνται ότι γίνονται στη παρούσα απόφαση και διαβάζονται σύμφωνα με τον πίνακα αντιστοιχίας που εμφαίνεται στο παράρτημα II.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 4 Μαρτίου 2004.

Για την Επιτροπή

David Byrne

Μέλος της Επιτροπής

(1) ΕΕ 121 της 29.7.1964, σ. 1977/64· όπως τροποποιήθηκε τελευταία από τον κανονισμό (ΕΚ) αριθ. 21/2004 (ΕΕ L 5 της 9.1.2004, σ. 8).

(2) ΕΕ L 114 της 13.5.2000, σ. 37· απόφαση όπως τροποποιήθηκε από τον κανονισμό (ΕΚ) αριθ. 535/2002 της Επιτροπής (ΕΕ L 80 της 23.3.2002, σ. 22).

(3) Βλέπε παράρτημα Ι.

(4) Έγγραφο SANCO/Β3/R10/1999.

ΠΑΡΑΡΤΗΜΑ I

Καταργούμενη απόφαση με την τροποποίησή της

>ΘΕΣΗ ΠΙΝΑΚΑ>

ΠΑΡΑΡΤΗΜΑ II

Πίνακας αντιστοιχίας

>ΘΕΣΗ ΠΙΝΑΚΑ>